
FRIENDS OF THE EARTH CROATIA






Zagreb, 30.06.2010.

VLADA REPUBLIKE HRVATSKE
Trg svetog Marka 2, 10000 Zagreb

faks  01/6303 023 

N/R: gđa Jadranka Kosor, predsjednica Vlade RH
OTVORENO PISMO PREDSJEDNICI VLADE REPUBLIKE HRVATSKE O PROJEKTU "DRUŽBA ADRIA"

Poštovana gđo Kosor, predsjednice Vlade Republike Hrvatske,

Nadamo se da ste u ovih deset dana, koliko je proteklo od Vašeg povratka iz Moskve, imali prilike bolje se informirati o projektu "Družba Adria" i o posljedicama koje bi uzrokovala njegova eventualna realizacija. Isto se tako nadamo da će osoba iz, kako ste rekli, "resornog ministarstva" od koje su dolazile, citiramo Vas, "informacije da su uklonjene sve prepreke koje su bile prošlih godina u ekološkom smislu" odgovarati za nestručnost i dezinformiranje koje je kroz Vašu izjavu uzrokovalo teško obmanjivanje javnosti. Očekujemo da napokon demantirate tu svoju izjavu i tako barem djelomično popravite štetu koja je njome nanesena hrvatskoj javnosti. Podsjećamo Vas da, kao ni prije pet godina, tako ni danas nema djelotvornog rješenja ni za jedan od velikih ekoloških i zdravstvenih problema koji bi nastali realizacijom spomenutog projekta, tj. neizbježan nepovoljan utjecaj balastnih voda na floru i faunu Jadranskog mora, ugroženost strateških rezervi pitke vode u Gorskom kotaru, oslobađanje toksičnih plinova pri ukrcaju nafte, povećana opasnost od havarije super-tankera, potencirana nepredvidivim meteorološkim prilikama uslijed očitih klimatskih promjena.

Vjerujući da dobro poznajete hrvatsko zakonodavstvo koje se tiče zaštite okoliša, skrećemo Vam pozornost na članak 9, stavak 7, Zakona o zaštiti okoliša u kojem stoji: "Odustat će se, odnosno neće se djelovati, obavljati djelatnost i/ili obaviti zahvat, koji imaju znanstveno dokazanu ili pretpostavljenu vjerojatnost štetnog i trajno štetnog utjecaja na okoliš, a osobito na sastavnice okoliša - biološku raznolikost i krajobraz."

Nevjerojatno nam je da upravo u vrijeme kada cijeli svijet sa zaprepaštenjem i strepnjom promatra tešku agoniju ljudi i morskog okoliša u Meksičkom zaljevu, uzrokovanu istjecanjem nafte u more, zagovarate projekt koji može imati vrlo slične posljedice.

Neshvatljivo nam je da ste u vrijeme teške financijske i ekonomske krize, koja baca na koljena sve veći broj hrvatskih građana, spremni za tako nisku cijenu ugroziti, pa i žrtvovati glavnu i praktički jedinu profitabilnu granu hrvatskog gospodarstva – hrvatski turizam i na taj način stanovništvu pokopati zadnju realnu priliku za materijalno bolju budućnost.

Smatramo posve neprimjerenim da u današnje vrijeme, kad se mnoge europske i ostale razvijene zemlje okreću obnovljivim izvorima energije i nastoje osigurati energiju iz što više različitih izvora, svojim podređenim vezivanjem uz ruske izvore energije izlažete hrvatski energetski sustav riziku da prekidom opskrbe iz bilo kojeg razloga, npr. prirodne katastrofe, političkog pritiska, tehničkog kvara, terorističkog djelovanja, itd. ostane u vrlo teškoj situaciji.

Konačno, ne nalazimo odgovora na pitanje s kojim ste uopće legitimitetom nastavili razgovore o projektu "Družba Adria" nakon što je Vladina Komisija za procjenu Studije utjecaja na okoliš projekta "Družba Adria" 25. listopada 2005. tu Studiju odbacila i time zaključila da je "Družba Adria" neprihvatljiva za okoliš. Posebice smo konsternirani takvim razvojem događaja jer ste upravo Vi u Vašoj predsjedničkoj kampanji ustali protiv tog štetnog projekta i izjavili 15. prosinca 2004. slijedeće: "Riječ je o projektu koji Hrvatskoj nudi veliki promet, malu zaradu i ogroman rizik."
Zahtijevamo od Vas da hitnim donošenjem odluke o konačnom odustajanju Republike Hrvatske od projekta koji uključuje izvoz ruske nafte Jadranskim morem pokažete da Vam je stalo do vitalnih interesa Republike Hrvatske i da već jednom prekinete noćnu moru kojom bivši hrvatski političari, a sada i Vi, već više od deset godina mučite hrvatske građane. Samo tražimo da ispunite svoje javno obećanje koje ste hrvatskim građanima dali u predsjedničkoj kampanji riječima: "Kao predsjednica Republike Hrvatske jasno ću i nedvosmisleno tražiti istupanje iz projekta Družbe Adrije". Ukoliko hitno ne dođe do takve odluke bit ćemo prisiljeni organizirati široku kampanju na nacionalnoj i međunarodnoj razini, sa svrhom obrane najvećeg prirodnog bogatstva i gospodarskog resursa države čiji smo građani. Osim toga, od Vas i Vaše Vlade očekujemo da, umjesto da oživljavate ovaj opasan projekt, poradite s drugim jadranskim državama na dobivanju statusa „naročito osjetljivog morskog područja“ za čitavo Jadransko more. Nadamo se da ćete svoje ovlasti ipak upotrijebiti u korist Hrvatske da "tako lijepa, tako naša" ne bi postala "tako crna, tako mrtva", kao Crno more, opustošeno upravo balastnim vodama.

S poštovanjem,

za Franjevački svjetovni red

Zoran Milić

za Zelenu akciju

Tomislav Tomašević

